“เครดิตสวิส” จ่อยกเครื่องธุรกิจครั้งใหญ่ หลัง Q3 ขาดทุนอ่วม 4.1 พันล้านดอลล์
“เครดิตสวิส” ขาดทุนอ่วม 4.1 พันล้านดอลล์ ในไตรมาส 3/65 พร้อมประกาศปรับโครงสร้างธุรกิจ เพื่อแก้ปัญหาประสิทธิภาพต่ำในธุรกิจวาณิชธนกิจ
“เครดิตสวิส” ขาดทุนอ่วม 4.1 พันล้านดอลล์ ในไตรมาส 3/65 พร้อมประกาศปรับโครงสร้างธุรกิจ เพื่อแก้ปัญหาประสิทธิภาพต่ำในธุรกิจวาณิชธนกิจ
27 ต.ค. 2565

“เครดิตสวิส กรุ๊ป” ธนาคารรายใหญ่อันดับสองของสวิตเซอร์แลนด์ ประสบภาวะขาดทุน 4 พันล้านฟรังก์สวิส (4.06 พันล้านดอลลาร์) ในไตรมาส 3/2565 ซึ่งแย่กว่าที่นักวิเคราะห์คาดการณ์ว่าจะขาดทุนเพียง 413 ล้านฟรังก์สวิส
ด้านสำนักข่าวซีเอ็นบีซีรายงานโดยอ้างอิงถ้อยแถลงของ เครดิตสวิส ว่า การขาดทุนครั้งนี้สะท้อนการด้อยค่าของสินทรัพย์ภาษีเงินได้รอการตัดบัญชี มูลค่า 3.7 พันล้านฟรังก์สวิส
โดยเครดิตสวิสเผชิญภาวะสินทรัพย์ไหลออกสุทธิ 1.29 หมื่นล้านฟังก์สวิสในไตรมาส 3/65 ท่ามกลางความท้าทายต่างๆ ที่เกิดขึ้นในตลาด และกระแสข่าวเกี่ยวกับความพยายามปรับโครงการธุรกิจของเครดิตสวิส หลังเผชิญข่าวอื้อฉาวและความล้มเหลวในการบริหารความเสี่ยง
สำหรับอัตราส่วนเงินกองทุนชั้นที่ 1 (CET1 capital ratio) ของเครดิตสวิสลดลงแตะ 12.6% จาก 13.5% ณ สิ้นเดือนมิ.ย. ขณะที่นักวิเคราะห์คาดว่าจะอยู่ที่ 13.4%
ขณะเดียวกัน เครดิตสวิสได้เปิดเผยแผนยกเครื่องธุรกิจครั้งใหญ่ เพื่อแก้ปัญหาประสิทธิภาพต่ำในธุรกิจวาณิชธนกิจ หลังการใช้จ่ายด้านการดำเนินคดีต่าง ๆ ส่งผลกระทบต่อผลประกอบการ
ทั้งนี้ เครดิตสวิสประกาศ “ปรับโครงสร้างครั้งใหญ่” ในธุรกิจวาณิชธนกิจ เพื่อลดความเกี่ยวข้องกับสินทรัพย์ถ่วงน้ำหนักตามความเสี่ยง (risk-weighted assets) ซึ่งใช้เพื่อกำหนดความต้องการเงินทุนของเครดิตสวิส อีกทั้งยังตั้งเป้าลดฐานต้นทุนลง 15% หรือ 2.5 พันล้านฟรังก์สวิสภายในปี 68